ເດັກນ້ອຍ​ ໃນລາວ​ຮຽນ​ຈົບ ​ຊັ້ນປະຖົມ​ສຶກສາ ຄິດ​ເປັນ​ອັດຕາ​ ສະ​ເລ່ຍ 80 ກວ່າ ​ເປີ​ເຊັນ
ເຖິງ​ແມ່ນ​ວ່າ ອັດຕາ​ການ​ເຂົ້າຮຽນ​ຊັ້ນປະຖົມ​ໃນ​ສົກຮຽນ 2014-2015 ຈະ​ສູງ​ເຖິງ 95 ​ເປີ​ເຊັນ ກໍ​ຕາມ ​ແຕ່​ໃນ​ຄວາມ​ເປັນ​ຈິງມີ​ເດັກນ້ອຍ​ລາວ ມາ​ໂຮງຮຽນ​ຕາມ​ປົກກະຕິ​ພຽງ 75 ​ເປີ​ເຊັນ.
ເດັກນ້ອຍໃນລາວຮຽນຈົບຊັ້ນປະຖົມສຶກສາ ຄິດເປັນອັດຕາ ສະເລ່ຍ 83 ເປີເຊັນ ຂອງເດັກນ້ອຍໃນໄວຮຽນທັງໝົດ ຫາກ ແຕ່ດ້ວຍສະພາບຊີວິດການເປັນຢູ່ທີ່ຍາກຈົນ ກໍຍັງເຮັດໃຫ້ມີ ການປະລະການຮຽນເພີ້ມຂຶ້ນ ທ່ານພັນຄຳ ວິພາວັນ ຮອງນາຍົກລັດຖະມົນຕີວ່າການ ກະຊວງສຶກສາທິການ ແລະ ກິລາ ໃຫ້ການຢືນຢັນວ່າ ໃນສົກຮຽນປະຈຳປີ 2014-2015 ທີ່ຜ່ານມາ ມີນັກຮຽນທີ່ຮຽນຈົບຊັ້ນ ປະຖົມສຶກສາຄິດເປັນອັດຕາສະເລ່ຍ 83 ເປີເຊັນ ຂອງຈຳນວນນັກຮຽນທັງໝົດ ທີ່ຮຽນຊັ້ນ ປະຖົມປີ ທີ 5 ໃນທົ່ວປະເທດໂດຍເພີ້ມຂຶ້ນ 5 ເປີເຊັນ ທຽບກັບສົກຮຽນປະຈຳປີ 2013- 2014 ທີ່ການຮຽນຈົບຊັ້ນປະຖົມສຶກສາ ຢູ່ທີ່ອັດຕາສະເລ່ຍ 78 ເປີເຊັນທັງຍັງເຮັດໃຫ້ເຊື່ອ ໝັ້ນວ່າ ການຮຽນຈົບຊັ້ນປະຖົມຈະເພີ້ມຂຶ້ນເປັນ 95 ເປີເຊັນ ໃນປີການສຶກສາ 2015- 2016 ນີ້ ອີກດ້ວຍ ທ່ານພັນຄຳ ໄດ້ໃຫ້ການຢືນຢັນດ້ວຍວ່າ ການພັດທະນາດ້ານການສຶກສາ ຂອງລາວຍັງ ໄດ້ໃຫ້ຄວາມສຳຄັນຢ່າງຍິ່ງ ກັບການພັດທະນາ ໃນດ້ານຄຸນນະພາບ ເພື່ອເຮັດໃຫ້ຊັບ ພະຍາກອນມະນຸດຂອງລາວ ມີຄວາມສາມາດ ທີ່ຈະແຂ່ງຂັນໃນຕະຫຼາດແຮງງານ ໃນ ປະຊາຄົມອາຊຽນໃຫ້ໄດ້ຢ່າງແທ້ຈິງອີກດ້ວຍ ດັ່ງທີ່ທ່ານໄດ້ໃຫ້ການເນັ້ນຢ້ຳວ່າ: ແຕ່ຢ່າງໃດກໍຕາມ ເຈົ້າໜ້າທີ່ຂັ້ນສູງໃນກະຊວງສຶກສາທິການ ແລະ ກິລາ ຍອມຮັບວ່າດ້ວຍສະພາບຊີວິດການເປັນຢູ່ ທີ່ຍາກຈົນຢ່າງຍິ່ງຂອງປະຊາຊົນ ລາວ ໂດຍມີສາເຫດມາຈາກລະດັບຄ່າຄອງຊີບ ທີ່ປັບຕົວສູງຂຶ້ນນັບມື້ ແລະ ລັດຖະບານ ລາວ ບໍ່ສາມາດຈະໃຫ້ການຊ່ວຍເຫຼືອໄດ້ເລີຍນັ້ນ ນັບເປັນສາເຫດສຳຄັນທີ່ເຮັດໃຫ້ການ ປະລະການຮຽນ ໃນລະດັບຊັ້ນປະຖົມສຶກສາ ມີອັດຕາສະເລ່ຍສູງກວ່າ 20 ເປີເຊັນ ຂອງ ຈຳນວນເດັກນ້ອຍ ໃນໄວຮຽນທັງໝົດໃນທົ່ວປະເທດ ໃນປັດຈຸບັນ ແລະ ເຖິງແມ່ນວ່າ ອັດຕາການເຂົ້າຮຽນຊັ້ນປະຖົມໃນສົກຮຽນ 2014-2015 ຈະສູງເຖິງ 95 ເປີເຊັນ ກໍຕາມ ແຕ່ໃນຄວາມເປັນຈິງກັບປາກົດວ່າ ມີເດັກນ້ອຍລາວ ມາໂຮງຮຽນຕາມປົກກະຕິພຽງ 75 ເປີເຊັນເທົ່ານັ້ນ ຍິ່ງໄປກວ່ານັ້ນ ບັນຫາດັ່ງກ່າວຍັງຖືເປັນສະພາບການທີ່ກົງກັນຂ້າມ ກັບນະໂຍບາຍຂອງ ລັດຖະບານລາວ ພາຍໃຕ້ການນຳຂອງທ່ານທອງສິງ ທຳມະວົງ ນາຍົກລັດຖະມົນຕີ ທີ່ໄດ້ ປະກາດເປົ້າໝາຍຈະຂະຫຍາຍໂອກາດ ດ້ານການສຶກສາ ສຳຫລັບເດັກນ້ອຍ ໃນເຂດ ຊົນນະບົດໃຫ້ໄດ້ຢ່າງທົ່ວເຖິງ ພາຍໃນປີ 2015 ນີ້ ຫາກແຕ່ວ່າ ດ້ວຍບັນຫາຄວາມຍາກຈົນ ຂອງປະຊາຊົນ ທີ່ຍັງບໍ່ໄດ້ຮັບການແກ້ໄຂນັ້ນ ຈຶ່ງເຮັດໃຫ້ບໍ່ສາມາດບັນລຸເປົ້າໝາຍ ດັ່ງກ່າວ ໄດ້ຢ່າງແນ່ນອນ ເຈົ້າໜ້າທີ່ຂັ້ນສູງ ໃຫ້ການຢືນຢັນດ້ວຍວ່າ ບັນຫາທີ່ເປັນອຸປະສັກ ຕໍ່ການຂະຫຍາຍໂອກາດ ທາງດ້ານ ການສຶກສາຂັ້ນພື້ນຖານໃຫ້ໄດ້ ຢ່າງທົ່ວເຖິງໃນທົ່ວປະເທດລາວ ອີກປະການໜຶ່ງ ກໍແມ່ນບັນຫາຂາດແຄນ ດ້ານງົບປະມານຂອງລັດຖະບານລາວ ໂດຍບັນຫາທີ່ເຫັນໄດ້ຢ່າງ ຊັດເຈນທີ່ສຸດ ໃນເວລານີ້ ກໍຄືການຈັດພິມ ແລະ ການແຈກຈ່າຍປຶ້ມຕຳລາຮຽນ ສຳຫລັບ ນັກຮຽນຊັ້ນປະຖົມທຸກຄົນໃນທົ່ວປະເທດ ຊຶ່ງເປັນເປົ້າໝາຍບຸລິມະສິດ ທີ່ຈະຕ້ອງຈັດຕັ້ງ ປະຕິບັດໃຫ້ໄດ້ຢ່າງແທ້ຈິງ ໃນສົກຮຽນປີ 2015-2016 ນີ້ ຫາກແຕ່ວ່າ ໃນການປະຕິບັດ ຕົວຈິງ ກໍຍັງຄົງເປັນໄປບໍ່ໄດ້ເລີຍ ໂດຍສະເພາະແມ່ນບັນດາໂຮງຮຽນ ຢູ່ໃນເຂດຊົນນະບົດນັ້ນ ຍິ່ງໄປກວ່ານັ້ນ ກໍຍັງປາກົດດ້ວຍວ່າ ໄດ້ມີການແຈກຈ່າຍປຶ້ມຕຳລາຮຽນບໍ່ເຖິງ 50 ເປີເຊັນ ຂອງຈຳນວນນັກຮຽນທັງໝົດ ຢູ່ໃນເຂດແຂວງພາກເໜືອ ຈຶ່ງເຮັດໃຫ້ບັນດາຜູ້ບໍລິຫານ ໂຮງ ຮຽນຕ້ອງແກ້ໄຂ ບັນຫາດ້ວຍການໃຫ້ບັນດາຜູ້ປົກຄອງ ຂອງນັກຮຽນທີ່ພໍມີຖານະຕ້ອງຊື້ ຕຳລາຮຽນໃຫ້ລູກຂອງພວກເຂົາເຈົ້າດ້ວຍຕົນເອງ ທາງດ້ານເຈົ້າໜ້າທີ່ຂັ້ນສູງ ໃນສູນກາງຊາວໜຸ່ມປະຕິວັດລາວ ກໍຍອມຮັບວ່າການພັດທະນາ ເຍົາວະຊົນລາວ ໃນປັດຈຸບັນຍັງຕ້ອງປະເຊີນກັບ ບັນຫາຫຍຸ້ງຍາກ ຢ່າງທີ່ສຸດ ເນື່ອງຈາກ ບໍ່ສາມາດຈັດຕັ້ງປະຕິບັດ ໄດ້ຕາມແຜນການທີ່ວາງໄວ້ ຈຶ່ງເຮັດໃຫ້ ເຍົາວະຊົນລາວ ຍັງມີ ລະດັບຄຸນນະພາບຕ່ຳທີ່ສຸດ ໃນອາຊຽນດ້ວຍກັນ